Illum, il-Kummissjoni Ewropea rrakkomandat li l-Kunsill Ewropew (l-Artikolu 50) japprova l-ftehim li ntlaħaq fil-livell tan-negozjaturi dwar il-Ftehim dwar il-Ħruġ, inkluż Protokoll rivedut dwar l-Irlanda/l-Irlanda ta' Fuq, u japprova Dikjarazzjoni Politika riveduta dwar il-qafas tar-relazzjoni futura bejn l-UE u r-Renju Unit. Il-Kummissjoni tirrakkomanda wkoll li l-Parlament Ewropew jagħti l-kunsens tiegħu għal dan il-ftehim. Dan isegwi sensiela ta' negozjati intensivi bejn il-Kummissjoni Ewropea u n-negozjaturi tar-Renju Unit matul dawn l-aħħar ftit jiem. Jean-Claude Juncker, il-President tal-Kummissjoni Ewropea, qal: “Dan il-ftehim huwa kompromess ġust bejn l-UE u r-Renju Unit. Huwa xhieda tal-impenn u r-rieda taż-żewġ naħat li jagħmlu dak li huwa l-aħjar għaċ-ċittadini tal-UE u tar-Renju Unit. Issa għandna Protokoll li għadu kif intlaħaq qbil dwaru li jipproteġi l-paċi u l-istabbiltà fuq il-gżira tal-Irlanda u jipproteġi bis-sħiħ is-Suq Uniku tagħna. Nispera li issa nistgħu niffinalizzawh u nipprovdu ċ-ċertezza li ħaqqhom iċ-ċittadini u n-negozji tagħna.” Michel Barnier, il-Kap Negozjatur tal-Kummissjoni Ewropea, qal: “Kellna diskussjonijiet diffiċli matul dawn l-aħħar jiem. Irnexxielna nsibu soluzzjonijiet li jirrispettaw bis-sħiħ l-integrità tas-Suq Uniku. Ħloqna soluzzjoni ġdida u legalment operattiva biex nevitaw fruntiera fiżika, u nipproteġu l-paċi u l-istabbiltà fuq il-gżira tal-Irlanda. Hija soluzzjoni li taħdem għall-UE, għar-Renju Unit u għan-nies u n-negozji fl-Irlanda ta' Fuq.” Il-Protokoll rivedut jipprovdi soluzzjoni legalment operazzjonali li tevita fruntiera fiżika fuq il-gżira tal-Irlanda, tipproteġi l-ekonomija tal-gżira kollha u l-Ftehim tal-Ġimgħa l-Kbira (ta' Belfast) fid-dimensjonijiet kollha tiegħu u tissalvagwardja l-integrità tas-Suq Uniku. Din is-soluzzjoni hija reazzjoni għaċ-ċirkustanzi uniċi fuq il-gżira tal-Irlanda bil-għan li jiġu protetti l-paċi u l-istabbiltà. L-elementi l-oħra kollha tal-Ftehim dwar il-Ħruġ baqgħu l-istess fis-sustanza tagħhom, skont il-ftehim li ntlaħaq fl-14 ta' Novembru 2018. Il-Ftehim dwar il-Ħruġ iġib ċertezza tad-dritt fejn il-ħruġ tar-Renju Unit mill-UE ħoloq inċertezza: id-drittijiet taċ-ċittadini, is-saldu finanzjarju, perjodu ta' tranżizzjoni mill-inqas sal-aħħar tal-2020, il-governanza, il-Protokolli dwar Ġibiltà u Ċipru, kif ukoll firxa ta' kwistjonijiet oħra ta' separazzjoni. Il-Ftehim dwar il-Ħruġ rivedut F'termini tar-regolamenti, l-Irlanda ta' Fuq se tibqa' allinjata ma' sett limitat ta' regoli relatati mas-Suq Uniku tal-UE sabiex tiġi evitata fruntiera fiżika: il-leġiżlazzjoni dwar l-oġġetti, ir-regoli sanitarji għall-kontrolli veterinarji (“ir-regoli SPS”), ir-regoli dwar il-produzzjoni/kummerċjalizzazzjoni agrikola, il-VAT u s-sisa fir-rigward tal-oġġetti, u r-regoli dwar l-għajnuna mill-Istat. F'termini tad-dwana, it-Territorju Doganali Uniku bejn l-UE u r-Renju Unit, kif miftiehem f'Novembru 2018, tneħħa mill-Protokoll dwar l-Irlanda/l-Irlanda ta' Fuq, fuq talba mill-gvern attwali tar-Renju Unit. Issa, in-negozjaturi tal-UE u tar-Renju Unit sabu mod ġdid biex jintlaħaq l-għan li tiġi evitata fruntiera doganali fuq il-gżira tal-Irlanda, filwaqt li fl-istess ħin jiġi żgurat li l-Irlanda ta' Fuq tibqa' parti mit-territorju doganali tar-Renju Unit. Dan il-ftehim jipproteġi bis-sħiħ l-integrità tas-Suq Uniku u tal-Unjoni Doganali tal-UE, u jevita kwalunkwe kontroll regolatorju u doganali mal-fruntiera bejn l-Irlanda u l-Irlanda ta' Fuq. Fl-aħħar nett, l-UE u r-Renju Unit qablu li joħolqu mekkaniżmu ġdid dwar “il-kunsens”, li se jagħti vuċi deċiżiva lill-Membri tal-Assemblea tal-Irlanda ta' Fuq dwar l-applikazzjoni fit-tul tad-dritt rilevanti tal-UE fl-Irlanda ta' Fuq. Il-Kummissjoni kienet f'kuntatt mill-qrib mal-gvern Irlandiż rigward dan il-punt. Id-Dikjarazzjoni Politika riveduta Il-bidla ewlenija fid-Dikjarazzjoni Politika hija relatata mar-relazzjoni ekonomika futura bejn l-UE u r-Renju Unit fejn il-gvern attwali tar-Renju Unit għażel mudell ibbażat fuq Ftehim ta' Kummerċ Ħieles (FTA). Id-Dikjarazzjoni Politika tipprevedi FTA ambizzjuż b'żero tariffi u kwoti bejn l-UE u r-Renju Unit. Tiddikjara li impenji robusti b'kundizzjonijiet ekwivalenti ta' kompetizzjoni għandhom jiżguraw kompetizzjoni miftuħa u ġusta. In-natura preċiża tal-impenji se tkun proporzjonata mal-ambizzjoni tar-relazzjoni futura u tqis il-konnettività u l-prossimità ġeografika tar-Renju Unit. Il-passi li jmiss Huwa f'idejn il-Kunsill Ewropew (l-Artikolu 50) li japprova l-Ftehim dwar il-Ħruġ rivedut fl-entier tiegħu, kif ukoll japprova d-Dikjarazzjoni Politika riveduta dwar il-qafas tar-relazzjoni futura. Qabel ma l-Ftehim dwar il-Ħruġ ikun jista' jidħol fis-seħħ, jenħtieġ li l-UE u r-Renju Unit jirratifikawh. Għall-UE, il-Kunsill tal-Unjoni Ewropea jrid jawtorizza l-firma tal-Ftehim dwar il-Ħruġ, qabel ma jibagħtuh lill-Parlament Ewropew għall-kunsens tiegħu. Ir-Renju Unit irid jirratifika l-ftehim skont l-arranġamenti kostituzzjonali proprji tiegħu. Għal aktar informazzjoni Ittra mingħand il-President Jean-Claude Juncker lill-President Donald Tusk Protokoll Rivedut dwar l-Irlanda/l-Irlanda ta' Fuq Dikjarazzjoni Politika Riveduta Rakkomandazzjoni tal-Kummissjoni Ewropea Mistoqsijiet u Tweġibiet Aktar informazzjoni disponibbli fuq is-sit web tagħna